SL Uradni list Evropske unije C 317/13

Objava vloge za registracijo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 317/08

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za registracijo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„MIELE VARESINO“

ES št.: IT-PDO-0005-0990-24.04.2012

ZGO ( ) ZOP ( X )

1. Ime

„Miele Varesino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itd.)

3.2 Opis proizvoda, za katerega se uporablja ime iz 1. točke

„Miele Varesino“ je sortni akacijev med (Robinia pseudoacacia L.).

Fizikalne in kemijske značilnosti

Med „Miele Varesino“ mora imeti naslednje fizikalne in kemijske značilnosti: vsebnost hidroksimetilfurfurala (HMF) mora biti ob dajanju na trg manjša od 15 mg/kg, vsebnost vode pa je lahko največ 17,5-odstotna.

Organoleptične značilnosti

Organoleptične značilnosti medu „Miele Varesino“ so naslednje:

Barva: prozorna, od skoraj brezbarvne do bledo rumene.

Vonj: značilen vonj po medu, nežen in blag, brez izrazitih vonjav.

Okus: zelo sladek.

Aroma: nežna aroma kandiranega sadja in vanilje.

Videz: na splošno tekoča konsistenca, kristalizira redko in vsekakor zelo pozno.

Pelodne značilnosti

Med „Miele Varesino“ čebele proizvajajo iz nektarja cvetov robinije ali neprave akacije (Robinia pseudoacacia L.). Kvalitativna pelodna analiza medu pokaže prisotnost cvetnega prahu robinije ali neprave akacije.

V medu „Miele Varesino“ mora biti več kot 25 % cvetnega prahu robinije ali neprave akacije glede na spekter deležev cvetnega prahu, ki ga dobimo tako, da izključimo cvetni prah rastlinskih vrst, ki nimajo nektarja, in cvetni prah, ki ga je mogoče šteti za onesnaževalo.

Razred zastopanosti PK/10 g (število zrn cvetnega prahu/10 g) je manjši od 20 000 (povprečje: 9 500).

V povezavi z robinijo ali nepravo akacijo je glavna kombinacija cvetnega prahu naslednja: rastline, ki nimajo nektarja: Palme Trachycarpus fortunei, Ilex aquifolium, Graminaceae, Fraxinus, Quercus robur, Rumex, Sambucus nigra, Chelidonium, Luzula, Actinidia, Pinaceae; nektarske rastline: Acer, Prunus f., Salix, Trifolium repens in Castanea sativa (vedno zastopana v pelodnih spektrih), Aesculus, Gleditsia, Liriodendron.

Med „Miele Varesino“ ne sme vsebovati cvetnega prahu naslednjih vrst: Loranthus europaeus, Hedysarum coronarium, Onobrychis.

3.3 Surovine (samo za predelane proizvode)

—

3.4 Krma (samo za proizvode živalskega izvora)

Za beljakovinsko krmo čebel je izrecno prepovedano uporabljati cvetni prah, ki ni proizveden lokalno.

3.5 Posebni proizvodni postopki, ki jih je treba izvajati na opredeljenem geografskem območju

Vse proizvodne faze, od nabiranja na prostem do točenja in priprave za dajanje na trg, morajo potekati v pokrajini Varese.

3.6 Posebna pravila za rezanje, ribanje, pakiranje itn.

Med je živ proizvod, na katerega zelo vpliva okolje. Je zelo higroskopska snov, občutljiva za nihanje temperature in svetlobo. Zato je pomembno, da zorenje (pretakanje) medu in njegovo pakiranje potekata na območju proizvodnje ter da se med pred pakiranjem ne prevaža ali premešča, saj se lahko v nasprotnem primeru poslabšajo njegova kakovost, svežina in obstojnost.

3.7 Posebna pravila za označevanje

Na oznaki morajo biti naslednje navedbe:

— ime „Miele Varesino“,

— znak „AOP“ (ZOP) ali daljša oblika „Appellation d'origine protégée“ (zaščitena označba porekla),

— znak Unije,

— razpoznavni logotip proizvoda,

— navodila za shranjevanje: „da conservarsi in luogo fresco e asciutto e al riparo dalla luce“ (hranite v hladnem, suhem in temnem prostoru),

— rok uporabe: „da consumarsi preferibilmente entro: mese ed anno“ (uporabno najmanj do: mesec in leto), ki po točenju ne sme biti daljši od 36 mesecev.

Akacijev med „Miele Varesino“ se pakira v steklene kozarce, zaprte s kovinskim pokrovom, na katerem je nalepka z razpoznavnim logotipom proizvoda.

Nalepka se razdeli proizvajalcem, ki so izjavili, da v celoti upoštevajo specifikacijo, in ki dovolijo, da se opravijo zahtevani pregledi.

Med je mogoče z enkratnim odmerkom pakirati tudi v vrečke, banjice ali lončke iz ustreznega materiala, pri čemer morajo biti na oznaki navedene določbe veljavne zakonodaje.

Logotip akacijevega medu „Miele Varesino“, prikazan spodaj, sestavljajo: osrednji motiv na beli podlagi, ki ga sestavljajo trije oranžni šesterokotniki, nad katerimi se odpira cvet v obliki čebele s petimi cvetnimi listi, ki ga s strani obdajajo tri stilizirane gore svetlomodre barve, pod katerimi je narisanih šest črt, ki so vedno tanjše, te ponazarjajo jezero in so prav tako svetlomodre barve; rumen kolobar, ki obdaja osrednji motiv in na katerem sta z modrimi črkami napisani navedbi „MIELE VARESINO D.O.P“ in „di acacia“; ter oranžen rob, ki obroblja logotip.

4. Kratka opredelitev geografskega območja

Geografsko območje proizvodnje leži ob vznožju Alp, med rekama Ticino in Olona ter jezeroma Maggiore in Lugano. Območje obsega ozemlje pokrajine Varese.

5. Povezanost z geografskim območjem

5.1 Posebnosti geografskega območja

Za geografsko območje so značilni zmerno celinsko podnebje in majhne temperaturne razlike poleti in tudi pozimi, kar je posledica blagodejnega vpliva jezer. Te razmere pripomorejo k posebnostim geografskega območja, saj spodbujajo rast drevesnih vrst, med katerimi so tudi nekatere eksotične vrste.

Podnebje je namreč zaradi bližine jezer blago, tako da pomlad nastopi bolj zgodaj kot v pokrajini Milano; na blagih prisojnih pobočjih to zagotavlja obilno in nenehno cvetenje.

Robinija ali neprava akacija (Robinia pseudoacacia L.), prevladujoča medonosna rastlina, je zelo razširjena v večjem delu pokrajine Varese, tako da zavzema obrobna kmetijska območja, na številnih gozdnatih območjih pa je prevladujoča drevesna vrsta.

V obdobju cvetenja tega drevesa nobena druga nektarska rastlina na območju pokrajine Varese ne cveti tako obilno. Robinija ali neprava akacija namreč postopoma in dolgo cveti na večini tega območja, kar omogočajo doline, ki se spuščajo proti jugu, na primer dolini Ticino in Olona, ter prisojna pobočja, zaščitena pred vetrom.

Rastlinstvo na ozemlju pokrajine Varese je torej rezultat prepleta dejavnikov, povezanih z značilnostmi površja, podnebja in tal, ki jih dopolnjujejo učinki, povezani s človekovim delovanjem.

Med 17. in 20. stoletjem so na tem območju zgradili številne mogočne hiše z velikimi parki, v katerih so posadili eksotične okrasne vrste, ki so se sčasoma tako zelo razbohotile, da so se v parkih in vrtovih štele za invazivne vrste, v lokalni podrasti pa celo za samosevce.

S čebelarstvom, ki je bilo na ozemlju province Varese razširjeno že od nekdaj, so se največkrat ukvarjali kmetje, člani različnih cerkvenih redov na tem območju in potomci meščanov, ki so se navduševali nad znanstvenim raziskovanjem.

Na začetku prejšnjega stoletja se je robinija ali neprava akacija zaradi ugodnih okoljskih dejavnikov v tej pokrajini v gozdovih neverjetno razrasla in razbohotila, kar je lokalne čebelarje spodbudilo, da so se vedno bolj specializirali za proizvodnjo akacijevega medu, ki se je od drugih vrst medu, ki so jih na tem območju proizvajali dotlej, razlikoval po posebnih organoleptičnih in fizikalnih lastnostih.

Regionalno čebelarstvo je bilo že takrat zelo specializirano za proizvodnjo medu, natančneje akacijevega medu, ki je odtlej najbolj proizvajana vrsta medu v pokrajini Varese.

Prehod na poklicno čebelarstvo je bil v tej pokrajini postopen, s prvimi preskušanji novih vrst panjev in novih proizvodnih metod.

Razvoj proizvodnih metod je spodbudil prehod s kmečkega čebelarjenja na sistematično čebelarstvo, ki se je izrazil z nadomeščanjem tradicionalnih pletenih panjev s funkcionalnimi panji ter z uporabo točila za med, ki je omogočilo pridobivanje sortnega medu in izpraznitev satja, nameščenega na snemljivih okvirjih, ne da bi se pri tem uničilo.

Ne nazadnje, nenehno izbiranje čebeljih pasem, ki so bolj delavne in bolj odporne proti različnim boleznim, je pripomoglo k izboljšanju kakovosti in povečanju količine medu, ki ga proizvajajo čebelarji v pokrajini Varese.

5.2 Posebnosti proizvoda

„Miel Varesino“ je sortni akacijev med, ki ima visoko stopnjo čistosti, kar zadeva izvor nektarja, ter katerega glavna značilnost je, da vsebuje nektar in cvetni prah robinije ali neprave akacije, v manjši meri pa tudi cvetni prah okrasnih rastlin.

V usedlini tega medu najdemo cvetni prah nektarskih rastlin in vrst, ki nimajo nektarja, kot je navedeno v točki 3.2.

Med, ki je še posebej tekoč, je od prozorne do slamnato rumene barve ter ima nežen in blag vonj, brez izrazitih vonjav, in zelo sladek okus. Ima nežno aromo kandiranega sadja in vanilje.

Naslednja posebnost medu „Miele Varesino“ je, da ne vsebuje cvetnega prahu turške detelje (Onobrychis), medenice (Hedysarum coronarium) in zlasti navadnega ohmelja (Loranthus europaeus), kar potrjujejo raziskave, ki so jih izvedli priznani botaniki in ki kažejo, da navaden ohmelj ne raste na območju proizvodnje tega medu.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Dolgotrajno, obilno in nenehno cvetenje robinije ali neprave akacije na tem geografskem območju je spodbudilo čebelarsko dejavnost ter pripomoglo k uspehu proizvodnje medu „Miele Varesino“. Velika razširjenost robinije ali neprave akacije v gozdovih pokrajine Varese je pripomogla k razvoju in napredku lokalnega čebelarstva, to pomeni k izboljšanju proizvodnih tehnik, reje in izbora čebeljih pasem.

Sčasoma se je vedno več čebelarjev začelo s to dejavnostjo ukvarjati poklicno, polpoklicno ali ljubiteljsko, kar dokazuje vedno večje število panjev, ki so v obdobju cvetenja robinije ali neprave akacijev nameščeni v gozdovih te pokrajine. To povečanje je povezano z dejstvom, da na ozemlju pokrajine Varese v nasprotju z drugimi območji proizvodnje akacijevega medu ni drugih poljedelskih kultur ali samoraslega rastlinja, ki bi s cvetenjem vplivali na kakovost proizvoda, ki se tako ponaša z večjo čistostjo in popolnoma ustreza zahtevam po edinstvenosti akacijevega medu.

Tudi posebnost geografskega območja, zlasti njegove podnebne in okoljske razmere, omogoča proizvodnjo akacijevega medu, ki se razlikuje od vseh drugih vrst medu. Med „Miele Varesino“ je poseben zaradi okrasnih rastlin, ki so jih v parkih in vrtovih nekoč sadili za okras, saj v primerjavi z drugim akacijevim medom, proizvedenim v Lombardiji, vsebuje cvetni prah eksotičnih okrasnih vrst, ki so se dobro prilagodile okolju. Prisotnost teh vrst vpliva na organoleptične značilnosti medu „Miele Varesino“, zlasti na njegov vonj, ki mu ga daje cvetni prah zimzelenih rastlin (Ilex aquifolium, Trachycarpus fortunei).

Sklic na objavo specifikacije

(člen 5(7) Uredbe (ES) št. 510/2006 (3))

Ministrstvo je začelo nacionalni postopek ugovora z objavo predloga za priznanje ZGO „Miele Varesino“ v Uradnem listu Italijanske republike št. 297 z dne 22. decembra 2011. Celotno besedilo specifikacije proizvoda je na voljo na spletnem naslovu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer izberete „Qualità e sicurezza“ (Kakovost in varnost) (v desnem zgornjem kotu zaslona) in nato „Disciplinari di produzione all’esame dell’UE“ (Specifikacije, predložene v pregled EU).

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.